b'\n_START_ARTICLE_\nSamostan Studenica\n_START_SECTION_\nZgodovina\n_START_PARAGRAPH_\nStudenico je okrog leta 1183 oziroma 1190 ustanovil srbski veliki \xc5\xbeupan \xc5\xa0tefan Nemanja. \xc5\xbde konec 12. stoletja je bila kot darilo \xc5\xa0tefana Nemanje postavljena Cerkev Matere Bo\xc5\xbeje \xc4\x8cudodelne. Ko se je Nemanja skupaj z \xc5\xbeeno pomeni\xc5\xa1il, sta prebivala v samostanu Studenica. Kasneje je Nemanja bival na sveti gori Atos, kjer je bil najprej pokopan, v Studenici je imel le pripravljeno grobnico. Iz Nemanjinih  relikvij naj bi priteklo di\xc5\xa1e\xc4\x8de olje, znamenje svetosti, zato so Srbi dosegli, da so njegove posmrtne ostanke \xc5\xbee kmalu prenesli v Studenico, kjer naj bi se prav tako pojavila znamenja svetosti. Tako se je v Studenici pri\xc4\x8del oblikovati kult svetega Simeona (kar je bilo meni\xc5\xa1ko ime \xc5\xa0tefana Nemanje), kar je mo\xc4\x8dno vplivalo na srbsko zgodovino. Temu \xc4\x8da\xc5\xa1\xc4\x8denju se je kmalu pridru\xc5\xbeilo \xc5\xa1e \xc4\x8da\xc5\xa1\xc4\x8denje Sv. Save, ki je prav tako deloval tudi v Studenici._NEWLINE_Samostan je postal poznan tudi po \xc5\xa1tevilnih freskah iz 13. in 14. stoletja, ki so tedaj sodile v vrh umetnosti pravoslavnega sveta. V samostanu je med letoma 1207 in 1216 za kratek \xc4\x8das delovala bolni\xc5\xa1nica, ki se je opirala na bizantinsko medicinsko izro\xc4\x8dilo. V samostanu Studenica so se razvili tudi za\xc4\x8detki srbske knji\xc5\xbeevnosti._NEWLINE_Zaradi tur\xc5\xa1kih prodorov so bile \xc5\xa1tevilne cerkve v samostanu po\xc5\xa1kodovane. Studenica je sicer eden redkih srbskih samostanov, ki mu je uspelo skriti svojo zakladnico, vendar je bil samostan v vojni med Tur\xc4\x8dijo in Avstrijo vseeno mo\xc4\x8dno izropan. V \xc4\x8dasu srbskega osamosvajanja je bila Studenica kar dvakrat po\xc5\xbegana (1805 in 1813), nato pa so Srbi pri\xc4\x8deli popravljati in vzdr\xc5\xbeevati samostan. Srbija je samostan Studenica leta 1979 razglasila za kulturni spomenik, leta 1986 pa je Studenico na svoj seznam kulturne dedi\xc5\xa1\xc4\x8dine uvrstil tudi UNESCO.\n_START_SECTION_\nArhitektura\n_START_PARAGRAPH_\nSamostan Studenica je obdan z dokaj ohranjenim ovalnim obrambnim zidovjem s stolpi._NEWLINE_V njem osrednje mesto zavzema Cerkev Matere bo\xc5\xbeje \xc4\x8cudodelne. Konec 12. stoletja jo je kot daritev Cerkvi dal zgraditi \xc5\xa0tefan Nemanja, cerkev pa je bila hkrati tudi njegova grobnica. Nastanek studeni\xc5\xa1ke cerkve, v kateri se me\xc5\xa1ajo elementi bizantinskega in romanskega sloga, pomeni rojstvo ra\xc5\xa1kega stila arhitekture. Osnova ra\xc5\xa1kega stila je enoladijska obokana stavba, izrazito bizantinska pa ostaja kupola z zna\xc4\x8dilnim dvanajst-kotnim bobnom._NEWLINE_Romanski element pri osrednji studeni\xc5\xa1ki cerkvi npr. zasledimo pri tridelnem oknu (trifori) sredi\xc5\xa1\xc4\x8dne apside cerkve v Studenici. Nadalje so bili v romanskem slogu grajeni portali. Prisotnost romanskih elementov verjetno ka\xc5\xbee na to, da so arhitekti prihajali iz zahoda, iz podro\xc4\x8dja ra\xc5\xa1kega primorja. Pomembna stavba v samostanu je Kraljeva cerkev, ki jo je leta 1314 dal zgraditi kralj Milutin Uro\xc5\xa1, in ki je posve\xc4\x8dena Sv. Joahimu in Ani.\n_START_SECTION_\nUmetnost\n_START_PARAGRAPH_\nV Studenici je nastalo delo \xc2\xbbStudeni\xc5\xa1ki tipikon\xc2\xab, ki ga je tamkaj spisal Sveti Sava, poleg njega pa tudi druga literarna dela._NEWLINE_Cerkev Matere bo\xc5\xbeje \xc4\x8cudodelne je \xc5\xbee sama po sebi prava mojstrovina, grajena iz marmorja. V arhitekturnem okrasju te cerkve se skriva bogata simbolika. Tridelno okno na vzhodu je npr. obdano z okrasjem, ki na desni strani simbolizira prihod Nebe\xc5\xa1kega kraljestva, na levi strani pa tiste, ki so duhovno padli. To\xc4\x8dno na drugi strani se nahaja portal, kjer je prikazano Kristusovo utele\xc5\xa1enje._NEWLINE_Samostan Studenica je bogat tudi s freskami. Cerkev Device Marije je bila poslikana \xc5\xbee v prvem desetletju 13. stoletja. Najveli\xc4\x8dastnej\xc5\xa1e so tiste upodobitve v tej cerkvi, ki ka\xc5\xbeejo Kristusovo razpelo in so bile naslikane okrog  leta  1208 ali 1209 na modrem ozadju, lahko jih \xc5\xa1tejemo za enega od vrhuncev srbske umetnosti. Omeniti velja, da po tehni\xc4\x8dni izvedbi in estetski vrednosti srbske freske iz 13. in 14 stoletja preka\xc5\xa1ajo vse druge, ki so bile tedaj ustvarjene v ostalem pravoslavnem svetu. Najpomembnej\xc5\xa1e freske v samostanu se sicer nahajajo v Kraljevi cerkvi, ki jo je dal zgraditi kralj \xc5\xa0tefan Uro\xc5\xa1 II. Milutin leta 1314. V tej cerkvi se nahaja freska \xc2\xbbPraznik Marijinega vpeljevanja\xc2\xab, ki velja za eno najbolj\xc5\xa1ih fresk stare srbske umetnosti. Freske v Kraljevi cerkvi so ustvarjene v premi\xc5\xa1ljenem zaporedju z bogato kr\xc5\xa1\xc4\x8dansko simboliko.'